REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/192-18

11. septembar 2018. godine

B e o g r a d

ZAPISNIK

SA 54. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 11. SEPTEMBRA 2018. GODINE

Sednica je počela u 12,00 časova.

 Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Darko Laketić, Veroljub Matić, Branka Stamenković, Branimir Jovanović, Momo Čolaković i Petar Petrović.

Sednici su prisustvovali i zamenici članova Odbora: Dragana Barišić, zamenik Katarine Rakić, Goran Nikolić, zamenik Dušice Stojković, Jelena Mijatović, zamenik Marka Zeljuga, mr Aleksandra Jerkov, zamenik Gorana Ćirića i Milorad Mirčić, zamenik prof. dr Vojislava Šešelja (napustio sednicu u toku diskusije o petoj tački dnevnog reda).

Sednici su prisustvovali i Dragan Sikimić, direktor Agencije za borbu protiv korupcije, Nataša Božić, v.d. šefa kancelarije direktora Agencije za borbu protiv korupcije i Milan Prebiračević**,** načelnik Odeljenja za opšte poslove Agencije za borbu protiv korupcije.

Sednici nisu prisustvovali članovi Odbora: Katarina Rakić, Dušica Stojković, Marko Zeljug, Đorđe Milićević, Vojislav Šešelj, Nemanja Šarović, Goran Ćirić, Nenad Konstantinović i Nenad Čanak.

Pre utvrđivanja dnevnog reda, Odbor je većinom glasova prihvatio predlog predsednika Odbora za obavljanje zajedničkog jedinstvenog pretresa o tač. 2 i 3. predloženog dnevnog reda, na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine.

 Na predlog predsednika, Odbor je većinom glasova utvrdio sledeći

D n e v n i r e d:

- usvajanje zapisnika sa 52. i 53. sednice Odbora –

1. Razmatranje zahteva Agencije za borbu protiv korupcije za davanje saglasnosti za zasnivanje radnog odnosa sa novim licima (21 Broj: 112-2761/18 od 4. septembra 2018. godine);
2. Razmatranje zahteva Dragana Mitrovića, člana Odbora Agencije za borbu protiv korupcije, za davanje mišljenja za obavljanje druge javne funkcije (21 Broj: 02-2660/18 od 8. avgusta 2018. godine);
3. Razmatranje zahteva Slavice Živković, narodnog poslanika, za davanje mišljenja za obavljanje drugog posla (21 Broj: 02-2668/18 od 9. avgusta 2018. godine);
4. Razmatranje zahteva Predraga Jelenkovića, narodnog poslanika, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (21 broj 120-2769/18 od 5. septembra 2018. godine);
5. Razmatranje Izveštaja Eparhijskog upravnog odbora Eparhije raško-prizrenske o pravdanju sredstava uplaćenih na ime pomoći narodnim kuhinjama na Kosovu i Metohiji iz Fonda solidarnosti Narodne skupštine (21 broj: 120-4346/17-3 od 31. jula 2018. godine).

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnike sa 52. i 53. sednice Odbora.

**Prva tačka dnevnog reda:** Razmatranje zahteva Agencije za borbu protiv korupcije za davanje saglasnosti za zasnivanje radnog odnosa sa novim licima.

Predsednik Odbora je upoznao članove i zamenike članova Odbora sa zahtevom i dopunom zahteva, koje je, u skladu sa članom 6. stav 3. Zakona o izmenama i dopunama Zakona o budžetskom sistemu, podnela Agencija za borbu protiv korupcije za davanje saglasnosti za zasnivanje radnog odnosa sa osam novih lica.

Dragan Sikimić, direktor Agencije za borbu protiv korupcije, je obrazložio potrebu za dodatnim zapošljavanjem osam novih lica istakavši da se radi o upražnjenim radnim mestima koja su predviđena Pravilnikom o unutrašnjem uređenju i sistematizaciji radnih mesta u Stručnoj službi Agencije za borbu protiv korupcije i Kadrovskim planom za 2018. godinu; da su navedena radna mesta upražnjena zbog odlaska zaposlenih iz Agencije u 2018. godini, kao i da su obezbeđena sredstva za isplatu plata za upražnjena radna mesta u Budžetu za 2018. godinu.

Diskusije nije bilo.

Na predlog predsednika, Odbor je većinom glasova doneo Zaključak o davanju saglasnosti Agenciji za borbu protiv korupcije za zasnivanje radnog odnosa sa osam novih lica.

**Druga i treća tačka dnevnog reda**: Razmatranje zahteva Dragana Mitrovića, člana Odbora Agencije za borbu protiv korupcije, za davanje mišljenja za obavljanje druge javne funkcije; Razmatranje zahteva Slavice Živković, narodnog poslanika, za davanje mišljenja za obavljanje drugog posla.

U skladu sa usvojenim predlogom predsednika Odbora, Odbor je o navedenim tačkama utvrđenog dnevnog reda vodio zajednički jedinstveni pretres.

Predsednik Odbora je obavestio članove i zamenike članova Odbora da je Dragan Mitrović, član Odbora Agencije za borbu protiv korupcije podneo zahtev za davanje pozitivnog mišljenja da uz tu funkciju obavlja i funkciju člana privremenog Saveta Akademije poslovnih strukovnih studija u Beogradu.

Takođe, predsednik Odbora je obavestio članove i zamenike članova Odbora da je Slavica Živković, narodni poslanik na stalnom radu u Narodnoj skupštini, podnela zahtev za davanje pozitivnog mišljenja da obavlja i posao sekretara Udruženja savremene industrije glinenih proizvoda, po osnovu ugovora o dopunskom radu.

U diskusiji je učestvovala Branka Stamenković koja je navela da je Dragan Mitrović izabran za člana Odbora Agencije za borbu protiv korupcije na predlog Vlade, i upitala šta će se desiti ukoliko Agencija uskrati saglasnost imenovanom za obavljanje druge funkcije. U tom slučaju imenovani ima pravo žalbe, o kojoj bi odlučivalo telo čiji je on član, a što, po njenom mišljenju predstavlja potencijalni sukob interesa.

Odbor je, u skladu sa članom 157. stav 2. Poslovnika Narodne skupštine, o svakom predlogu odlučivao posebno.

Na predlog predsednika, Odbor je većinom glasova dao pozitivno mišljenje Draganu Mitroviću, članu Odbora Agencije za borbu protiv korupcije za obavljanje funkcije člana privremenog Saveta Akademije poslovnih strukovnih studija u Beogradu.

Odbor je, na predlog predsednika, većinom glasova dao pozitivno mišljenje Slavici Živković, narodnom poslaniku za obavljanje posla sekretara Udruženja savremene industrije glinenih proizvoda, po osnovu ugovora o dopunskom radu.

**Četvrta tačka dnevnog reda**: Razmatranje zahteva Predraga Jelenkovića, narodnog poslanika, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice.

Predsednik Odbora je upoznao članove i zamenike Odbora da je narodni poslanik Predrag Jelenković, sa prebivalištem u Nišu podneo zahtev za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice.

Diskusije nije bilo.

Na predlog predsednika, Odbor je većinom glasova doneo Rešenje o pravu na isplatu mesečne naknade na ime zakupa stana u Beogradu u iznosu od 35.000,00 dinara i Rešenje onaknadi za odvojeni život od porodice u iznosu 40% prosečne zarade po zaposlenom u privredi Republike Srbije prema poslednjem konačnom objavljenom podatku republičkog organa nadležnog za poslove statistike, na dan isplate.

**Peta tačka dnevnog reda**: Razmatranje Izveštaja Eparhijskog upravnog odbora Eparhije raško-prizrenske o pravdanju sredstava uplaćenih na ime pomoći narodnim kuhinjama na Kosovu i Metohiji iz Fonda solidarnosti Narodne skupštine

Predsednik Odbora je upoznao članove i zamenike Odbora da je Upravni odbor Eparhije raško-prizrenske dostavio Izveštaj o pravdanju sredstava koja je Odbor iz sredstava Fonda solidarnosti 29. decembra 2017. godine, uplatio kao pomoć narodnim kuhinjama na Kosovu i Metohiji, u iznosu od 201.478,04 dinara.

U diskusiji su učestvovali Milorad Mirčić i Branka Stamenković.

Milorad Mirčić je istakao da ne osporava opravdanost postojanja Fonda solidarnosti Narodne skupštine, posebno ne osporava humanost prema korisnicima Narodnih kuhinja na Kosovu i Metohiji, ali osporava način finansiranja Fonda koji nije u skladu sa njegovim ciljem, i naveo da javnost treba da zna da se Fond finansira od novčanih kazni koje se izriču narodnim poslancima, pripadnicima opozicije. Naveo je da poslanička grupa Srpske radikalne stranke insistira da se odredbe Poslovnika koje regulišu novčano kažnjavanje poslanika što pre promene, a da bi navedeni fond po njegovom mišljenju mogao da se finanira na dobrovoljnoj bazi, a ne oduzimanjem novčanih sredstava.

Branka Stamenković je istakla da je i ona, pored drugih poslanika opozicije kojima su izrečene novčane kazne, donator sredstava koja su usmerena na ime pomoći Narodnim kuhinjama na Kosovu i Metohiji i da joj je drago da ova pomoć ide preko Crkve koja je među retkim institucijama ostala na Kosovu i Metohiji da deli sudbinu i teškoće naroda.

Na predlog predsednika, Odbor je većinom glasova usvojio Izveštaj Eparhijskog upravnog odbora Eparhije raško-prizrenske o pravdanju sredstava uplaćenih na ime pomoći narodnim kuhinjama na Kosovu i Metohiji iz Fonda solidarnosti Narodne skupštine

Sednica je završena u 12,30 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić dr Aleksandar Martinović